b'\n_START_ARTICLE_\nNam\xc5\xb3 kompiuteris\n_START_PARAGRAPH_\nNam\xc5\xb3 kompiuteris\xc2\xa0\xe2\x80\x93 viena i\xc5\xa1 mikrokompiuteri\xc5\xb3 klasi\xc5\xb3, rinkoje pasirod\xc5\xbeiusi 1977\xc2\xa0m. ir pla\xc4\x8diai paplitusi XX a. 9-\xc4\x85j\xc4\xaf de\xc5\xa1imtmet\xc4\xaf. Pirk\xc4\x97jams jie buvo pristatomi kaip lengvai \xc4\xafperkami kompiuteriai, skirti technini\xc5\xb3 \xc5\xbeini\xc5\xb3 neturintiems naudotojams. Rinkoje \xc5\xa1ie kompiuteriai u\xc5\xbe\xc4\x97m\xc4\x97 ry\xc5\xa1k\xc5\xb3 segment\xc4\x85 ir paprastai kainavo ma\xc5\xbeiau nei verslui, mokslui ar in\xc5\xbeinerijai skirti to laikme\xc4\x8dio kompiuteriai, tokie kaip IBM PC (j\xc5\xb3 klonai) ar Mac, bei pasi\xc5\xbeym\xc4\x97jo ma\xc5\xbeesne atmintimi ir panaudojimo galimyb\xc4\x97mis. Ta\xc4\x8diau nam\xc5\xb3 kompiuteriai paprastai pasi\xc5\xbeym\xc4\x97jo geresne grafika ir garso sistema negu to paties laikme\xc4\x8dio verslui skirti kompiuteriai. Daugiausiai tokie kompiuteriai naudoti kompiuterini\xc5\xb3 \xc5\xbeaidim\xc5\xb3 \xc5\xbeaidimui.\n_START_SECTION_\nSavyb\xc4\x97s\n_START_PARAGRAPH_\nTai daugiausia buvo nesud\xc4\x97tingi kompiuteriai su \xc4\xaf karkas\xc4\x85 \xc4\xafmontuota klaviat\xc5\xabra. Juos galima buvo pajungti prie televizoriaus. Daugiausia buvo skirti \xc5\xbeaisti \xc5\xbeaidimus ir naudoti administracin\xc4\x97ms programoms. Program\xc5\xb3 ir duomen\xc5\xb3 i\xc5\xa1oriniam saugojimui paprastai buvo naudojami kasetofonai vietoje stand\xc5\xbei\xc5\xb3j\xc5\xb3 disk\xc5\xb3 ir diskeli\xc5\xb3. Daugelyje j\xc5\xb3 buvo \xc4\xafmontuoti lizdai ki\xc5\xa1tukiniams moduliams pajungti._NEWLINE_Pagrindin\xc4\x97 kompiuterio sistema paprastai b\xc5\xabdavo BIOS (da\xc5\xbenai vadinama MOS, Machine Operating System), pastovi\xc4\x85j\xc4\x85 atmint\xc4\xaf (ROM) tipi\xc5\xa1kai atstodavo BASIC interpretatorius. Sistemai prad\xc4\x97jus veikti ji pirmiausia \xc4\xafgalindavo BASIC interpretatoriaus veikim\xc4\x85, o \xc5\xa1iuo tada jau galima buvo duoti komandas kompiuteriui paleisti kitas programas._NEWLINE_V\xc4\x97lesni nam\xc5\xb3 kompiuteriai, tokie kaip Commodore Amiga, Atari ST ir Acorn Archimedes, i\xc5\xa1 tikr\xc5\xb3j\xc5\xb3 jau naudojo operacin\xc4\x99 sistem\xc4\x85, taip pat juose visada buvo \xc4\xafmontuotas diskeli\xc5\xb3 \xc4\xafrenginys. I\xc5\xa1 prad\xc5\xbei\xc5\xb3 \xc5\xa1ie kompiuteriai buvo prana\xc5\xa1esni u\xc5\xbe asmeninius kompiuterius (PC) daugelyje aspekt\xc5\xb3.'